# CONVOCATÒRIA ÚNICA ERASMUS+ ESTUDIS I UAB EXCHANGE PROGRAMME ESTUDIS PER A ESTUDIANTS MATRICULATS EN MÀSTERS OFICIALS DE 60 ECTS O EN MÀSTERS OFICIALS DE 90 Ó 120 ECTS AMB MOBILITATS AL SEGON SEMESTRE DEL CURS 2020/21

1. **CONDICIONS GENERALS**

Es presenta la convocatòria única del Programa Erasmus+ i del UAB Exchange Programme per a la mobilitat d'estudiants de màster al segon semestre del curs 2020/2021, en la modalitat d’estudis. Hi haurà un únic formulari de sol·licitud per a tots dos programes i dins la sol·licitud l’estudiant podrà incloure places de tots dos programes indistintament.

Les mobilitats i els ajuts estaran sotmesos a les regulacions i restriccions que puguin emetre les autoritats amb relació a la situació sanitària i a la continuïtat dels programes d’intercanvi i/o a l’acceptació de l’estudiant per la universitat de destinació.

# El programa Erasmus+

El Programa Erasmus+ engloba totes les iniciatives d'educació, formació, joventut i esport.

L’Acció 1 d'aquest programa Erasmus+ inclou la mobilitat d'estudiants de les Institucions d’Educació Superior en els 27 estats membres de la Unió Europea, els països de l’Àrea Econòmica Europea (Islàndia, Liechtenstein i Noruega) i la República de Macedònia del Nord, Sèrbia i Turquia.

Atès que la relació del Regne Unit amb la UE encara no està definida, en matèria de col·laboració en mobilitat i recerca, la participació en el programa per part d’institucions d’aquest país queda condicionada per la seva situació d’elegibilitat, ja sigui com a membre, associat o a través de la fórmula que la negociació estableixi com a vàlida per a participar en el programa Erasmus+.

Suïssa està fora del programa Erasmus+, però les places acordades amb institucions d’ensenyament superior d’aquell país s’ofertaran durant aquesta convocatòria. Les persones que obtinguin plaça a una destinació de Suïssa no podran rebre ajuts econòmics procedents de la Unió Europea, i hauran de tramitar el finançament directament del govern suís (Swiss-European Mobility Programme):

[https://www.movetia.ch/en/programmes/swiss-programme-for-erasmus/higher-education/european-](https://www.movetia.ch/en/programmes/swiss-programme-for-erasmus/higher-education/european-mobility-in-the-tertiary-field/) [mobility-in-the-tertiary-field/](https://www.movetia.ch/en/programmes/swiss-programme-for-erasmus/higher-education/european-mobility-in-the-tertiary-field/)

El programa Erasmus+ possibilita el reconeixement posterior dels estudis cursats a l'estranger. Aquest reconeixement d'estudis es farà seguint el Learning Agreement (acord d’estudis) que l’estudiant haurà acordat amb el seu coordinador d'intercanvis abans de marxar.

L’estada mínima serà de 3 mesos.

# UAB Exchange Programme

El UAB Exchange Programme en la seva convocatòria de màster universitari facilita als estudiants matriculats en un màster universitari a la nostra universitat l'estada acadèmica d'un semestre en una universitat estrangera que no participi en el programa Erasmus+, així com també possibilita el reconeixement posterior dels estudis cursats a l'estranger. Aquest reconeixement d'estudis es farà seguint el *Learning Agreement* (acord d’estudis) que l’estudiant haurà acordat amb el seu coordinador d'intercanvis abans de marxar.

# Condicions comuns als dos programes

Per a qualsevol dels dos programes, la resolució d’adjudicació de places de destinació de la convocatòria no implica necessàriament la concessió d’un ajut econòmic, la qual cosa dependrà de l’aprovació dels pressupostos destinats als programes per les diferents institucions implicades.

L'alumnat abona l'import de la matrícula a la universitat d'origen i gaudeix de matrícula gratuïta a la institució d' acollida (excepte en els casos en què s’especifica el contrari), on té dret als mateixos serveis que reben els alumnes locals, en igualtat de condicions. La universitat d'acollida haurà de facilitar la informació necessària sobre els cursos oferts, les possibilitats d'allotjament i els procediments d'inscripció.

La realització de l’intercanvi a la universitat de destinació no suposarà el dret d'obtenir la titulació en aquella institució.

# Pla de contingència a causa del Brèxit

Com a conseqüència de la situació generada pel Brèxit, la mobilitat amb el Regne Unit està condicionada a que segueixi formant part del programa Erasmus + o d’un altre marc legal que s’estableixi per donar cobertura a les mobilitats amb aquest país.

# REQUISITS per a tots els sol·licitants

Estar matriculat/da a la UAB durant el curs 2020/2021 d’un dels màsters oficials de 60 crèdits o d’un dels màsters oficials de 90 o de 120 crèdits amb mobilitat al segon semestre, detallats al quadre de destinacions que es publicarà al web de la UAB, enllaç Mobilitat i intercanvi, a les opcions “Erasmus+ màster” i “UAB Exchange Programme màster”.

Tenir un coneixement suficient de la llengua acadèmica de la universitat de destinació. Acreditar la cobertura d’una assegurança mèdica i de responsabilitat civil.

Cada centre pot afegir altres requisits específics per als seus estudiants. Consulteu el web de la vostra facultat.

Hi ha universitats que demanen, com a requisit, un determinat nivell d’idioma (consulteu la informació al llistat de destinacions que es publicarà a la pàgina web “Mobilitat i intercanvi”). Per confirmar possibles canvis que poden donar-se es recomana a més a més consultar els requisits d’admissió directament a la pàgina web de la universitat de destinació.

# Requisits específics per a Erasmus+

Tenir la nacionalitat, residència o l’estatus de refugiat o apàtrida d’un dels estats participants dins el programa Erasmus+: els 27 estats membres de la Unió Europea els països de l’Àrea Econòmica Europea (Islàndia, Liechtenstein i Noruega), la República de Macedònia del Nord, Sèrbia, i Turquia. La participació en institucions del Regne Unit quedarà supeditada als acords entre aquest país i la UE.

No haver realitzat amb anterioritat estades de les modalitats Erasmus+ estudi o pràctiques i que superin els 9 mesos al mateix cicle d’estudis, atès que segons el comptador d’estades Erasmus+ es poden fer fins a un màxim de 12 mesos per cicle d’estudis dins el programa Erasmus+. No es tindran en compte les estades a Suïssa.

# Requisits específics per al UAB Exchange Programme

Acreditar la cobertura d’una assegurança mèdica i de responsabilitat civil amb cobertura fora del territori europeu. Si l’estudiant disposa d’una assegurança diferent de la que es contracta a través de la UAB, l’estudiant haurà d’acreditar que les cobertures són iguals o superiors que les de la pòlissa de la UAB.

# CRITERIS DE SELECCIÓ

* 1. **Nota de participació**

La nota de participació serà la suma de la puntuació de l’expedient acadèmic de l’estudiant i de la puntuació de l’acreditació del nivell d’idioma.

# L’expedient acadèmic de l’estudiant

S'utilitzarà la qualificació dels estudis previs. Aquells estudiants que no hagin cursat els seus estudis previs a la UAB, hauran de lliurar a la Gestió Acadèmica de la seva facultat/centre una còpia del seu expedient de grau/llicenciatura perquè se’n pugui calcular el barem. El barem que s’aplicarà s’obté de la suma dels crèdits qualificats multiplicats pel valor de la seva qualificació en escala de 0 a 10 i dividit pel nombre total de crèdits qualificats. Es tindrà en compte únicament la qualificació obtinguda en l’última convocatòria, inclòs el No Presentat i el No Avaluable, que computaran amb una qualificació numèrica de 0.

S’aplicarà un coeficient corrector d’1,15 al barem dels estudiants d’enginyeries, seguint el criteri del MECD per a la concessió de beques de règim general (Resolución de 11 de agosto de 2016, de la Secretaría de Estado de Educación, Formación Profesional y Universidades).

# Acreditació de nivell d’idioma

El nivell d’idioma comptarà fins a un màxim de 2 punts durant el procés de selecció a l’hora de baremar les sol·licituds presentades. Tots aquells estudiants que vulguin obtenir una valoració addicional per coneixement d’idiomes, caldrà que presentin les certificacions justificatives qualificades d’acord amb el marc comú de referència europeu.

En cas de no tenir certificacions, o no estar qualificades en aquest marc de referència, els estudiants podran fer una prova de nivell al Servei de Llengües de la UAB, el qual emetrà un certificat que acreditarà els seus coneixement lingüístics (en anglès, francès, alemany o italià). El calendari de realització de les proves està publicat al web del Servei de Llengües i al web de la UAB, enllaç Mobilitat i intercanvi.

# Empats i altres consideracions

En cas d’empat en la nota de participació (suma de la puntuació de l’expedient acadèmic i la valoració de nivell d’idioma), tindrà prioritat l’estudiant amb major nombre de crèdits superats. En cas que l’empat persisteixi, tindrà prioritat l’estudiant amb major nombre de crèdits superats en primera convocatòria.

Les sol·licituds de tots aquells estudiants que, havent obtingut plaça en alguna convocatòria anterior, hagin renunciat per causes no justificades o hagin incomplert els requisits sol·licitats, quedaran relegades a l’últim lloc de la llista de sol·licituds.

Les sol·licituds d’estudiants que hagin fet anteriorment una estada d’intercanvi en el mateix programa, seran només considerades en cas que les places sol·licitades quedin vacants.

En cas que ho considerin necessari, els centres podran afegir altres criteris de selecció específics per als seus estudiants. Consulteu el web de la vostra facultat.

# PRESENTACIÓ DE SOL·LICITUDS

Per sol·licitar una plaça de la convocatòria única del programa Erasmus+ i del UAB Exchange Programme per a estudiants matriculats en Màsters Oficials de 60 ECTS o en Màsters Oficials de 90 o 120 ECTS amb mobilitats al segon semestre del curs 2019/20 cal emplenar la sol·licitud electrònica que trobareu a: [http://sia.uab.cat/,](http://sia.uab.cat/) apartat Alumnes, Sol·licitud i consulta d'intercanvi OUT (Estudiants Sortints).

La sol·licitud electrònica només estarà disponible durant el període en què aquesta convocatòria estigui oberta**: del 16 al 25 d’octubre de 2020**.

La documentació justificativa de l’acreditació del nivell d’idioma s’haurà de presentar a la gestió acadèmica del seu centre dins del termini d’obertura de la convocatòria i fins al 25 d’octubre de 2019.

Cada estudiant només podrà presentar una única sol·licitud per a aquest programa. Dins la sol·licitud podrà demanar places de tots dos programes indistintament.

# ACCEPTACIÓ O RENÚNCIA DE LA PLAÇA

El Vicerectorat de Relacions Internacionals farà pública la resolució d'adjudicació de les places i ajuts i de la llista d'espera. L'adjudicació definitiva dependrà sempre de l'acceptació per part de la universitat de destinació.

Els estudiants als quals se’ls hagi adjudicat una plaça, hauran d’efectuar una acceptació o renúncia formal, en els terminis i forma requerida a la convocatòria. Si l’estudiant no accepta o renuncia de forma expressa, s’entendrà automàticament com una renúncia.

Aquells estudiants que renunciïn a la plaça posteriorment a la data establerta, hauran d’exposar per escrit els motius de la renúncia a l’oficina d’intercanvis del seu centre. El coordinador del centre valorarà si la renúncia es considera justificada o no. Les renúncies no justificades, així com l’incompliment dels requeriments exigits per part de l’estudiant en qualsevol moment del procés, seran penalitzats de manera que les sol·licituds d’intercanvi que pugui fer en un futur quedaran relegades a l’últim lloc de la llista de seleccionats.

L’adjudicació de plaça no implica necessàriament adjudicació de beca.

# RECONEIXEMENT D’ESTUDIS

Previ a la seva partida, l’estudiant haurà d’acordar amb els seus coordinadors d’intercanvi i de titulació, el reconeixement dels estudis que farà a l'estranger, així com formalitzar la matrícula a la Gestió Acadèmica del seu centre, tot indicant que realitzarà una estada d’intercanvi.

L’estudiant que, a la tornada, no estigui en condicions de reconèixer al seu expedient de la UAB un mínim de 10 crèdits docents en el cas d'estades semestrals, no tindrà dret a percebre l’ajut de la beca. Aquell estudiant que no compleixi aquests mínims i hagi rebut una bestreta en concepte de beca, l’haurà de retornar per incompliment de la normativa d'intercanvis. Aquest requisit no és aplicable a les pràctiques en empreses o institucions, a les pràctiques de medicina ni als treballs de final d’estudis.

# DOTACIÓ ECONÒMICA

En funció del pressupost per al curs 2020/2021 es repartiran les beques disponibles entre els estudiants que hagin obtingut una plaça en el marc d’aquesta convocatòria.

# Programa Erasmus+

El SEPIE (Servicio Español para la Internacionalización de la Educación) és l’ens que distribueix els fons econòmics procedents de la Unió Europea per becar els estudiants participants en el programa Erasmus+. Les beques s’atorgaran seguint els mateixos criteris utilitzats durant el procés de selecció fins a cobrir la totalitat dels fons atorgats.

Els estudiants beneficiaris cobraran l’ajut provinent del programa Erasmus+ per transferència bancària en dos pagaments: el primer, després de marxar, per un import aproximat del 70% del total adjudicat. Per accedir al primer pagament caldrà haver lliurat el conveni de subvenció original signat, haver emplenat l’apartat de dades bancàries a sigma, haver realitzat la prova de nivell d’idioma (veure apartat OLS) i lliurat el certificat d’arribada. Tots quatre passos són imprescindibles per a rebre el pagament.

El segon pagament, amb la quantitat restant, s’efectuarà quan l’estudiant hagi tornat i hagi realitzat els següents tràmits: realitzar la segona prova d’idioma (veure apartat OLS), aportar el certificat d’estada original signat per la universitat de destinació (on també han de constar clarament les dates d’inici i d’acabament de l’estada: dia, mes i any) i emplenar l’informe sobre l’estada realitzada a través de la Mobility Tool (veure informació detallada al dossier de l’estudiant Erasmus+ disponible al web de la UAB, enllaç Mobilitat i intercanvi). Per al mes d’inici i el mes de finalització d’estada, que habitualment no són mesos complets, es tindrà en compte el dia d’anada i el de tornada i es pagarà proporcionalment als dies d’estada real d’aquells mesos (calculant en base a que un mes és igual a 30 dies).

# Dotació de l'ajut

Quadre dels imports dels ajuts segons fons de finançament i països de destinació:

|  |  |  |
| --- | --- | --- |
|  | **PAÍS DE DESTINACIÓ** | **IMPORTS 2020/21** |
| **Grup 1**Països amb un cost de vida més alt | Dinamarca, Finlàndia, Irlanda, Islàndia, Liechtenstein, Luxemburg, Noruega, Regne Unit i Suècia | 300€/mes |
| **Grup 2**Països amb un cost de vida mig | Alemanya, Àustria, Bèlgica, Espanya, França, Grècia, Itàlia, Malta, Països Baixos, Portugal i Xipre | 250€/mes |
| **Grup 3**Països amb un cost de vida inferior | República de Macedònia del Nord, Bulgària, Croàcia, Eslovàquia, Eslovènia, Estònia, Hongria, Letònia, Lituània, Polònia, República Txeca, Romania, Sèrbia i Turquia | 200€/mes |

# Ajut addicional per situació de desavantatge econòmic

Els estudiants que rebin l’ajut Erasmus+ durant el curs 2020/21 i que durant el curs 2019/20 hagin estat beneficiaris d’una beca de règim general del MECD, rebran un ajut addicional de 200€/mes. El pagament d’aquest ajut addicional es farà un cop la UAB rebi els fons corresponents per part del SEPIE.

# Compatibilitat de l'ajut Erasmus+ amb altres ajuts

En cas de rebre el subsidi de l’atur o altres beques per fer estades d’intercanvi a l’estranger contacteu amb l’organisme que concedeix l’ajut econòmic per determinar si és compatible o no amb la beca Erasmus+. Si no ho és, la participació dins el programa Erasmus+ es faria sense rebre ajut econòmic.

# Persones amb necessitats especials Erasmus+

Cada any el SEPIE publica al seu web un formulari de sol·licitud d’ajudes per al mobilitat d’estudiants i personal d’Educació Superior entre els països del programa. Trobareu la informació actualitzada al web de Mobilitat i Intercanvi, apartat Erasmus estudis pestanya persones amb necessitats especials.

# UAB Exchange Programme

La UAB disposa d’una partida pressupostària pròpia per a beques per als estudiants dels centres propis i dels centres adscrits de la FUAB (Fundació UAB). Els imports d’aquestes beques dependran del període que l’estudiant estigui a la universitat de destinació:

un semestre: 750 €

estades iguals o inferiors a 3 mesos: 100 €

En funció del pressupost per al curs 2020/2021 es repartiran les beques disponibles entre els estudiants que hagin obtingut una plaça en el marc del UAB Exchange Programme.

Les beques s’atorgaran seguint els mateixos criteris utilitzats durant el procés de selecció fins a cobrir la totalitat dels fons disponibles.

Es podrà tenir en compte la importància estratègica per a la UAB de l’acord amb la universitat de destinació.

La beca s'abonarà en dos terminis: per accedir al primer pagament, del 80% del total de la beca, caldrà haver enviat escanejat el document de compromís signat, haver emplenat l’apartat de dades bancàries a l’aplicatiu sigma, haver acreditat la cobertura d’una assegurança mèdica i de responsabilitat civil, i haver lliurat el certificat d’arribada. Tots quatre passos són imprescindibles per rebre el pagament.

El segon pagament serà del 20% restant, es farà a la tornada de l’estudiant i un cop hagi presentat el certificat d’estada.

A tots aquells estudiants que, a data 30 de novembre del curs següent a l’estada, no hagin lliurat la documentació exigida, se’ls donarà per renunciada la beca i per tant se’ls requerirà la devolució de l’import que se’ls haguera abonat.

# 7.2.3. Compatibilitat de l'ajut del UAB Exchange Programme amb altres ajuts

Per tal d’afavorir que el major nombre d’estudiants d’aquest programa puguin gaudir de finançament, els ajuts atorgats per la UAB en el marc del UAB Exchange Programme seran incompatibles amb altres ajuts d’igual o superior quantia dels quals la UAB en pugui tenir coneixement.

Els ajuts atorgats per la UAB en el marc del UAB Exchange Programme seran incompatibles amb els ajuts corresponents al programa Erasmus+ KA107.

En el cas de gaudir de dos ajuts que siguin incompatibles, l’estudiant haurà de renunciar per escrit a un d’ells.

# PERÍODES D’ESTADA DINS EL PROGRAMA ERASMUS+. Comptador de mesos

El programa Erasmus+ dins la modalitat d’estudis permet que un estudiant faci una estada acadèmica d’intercanvi amb una durada que pot anar dels 3 mesos, període d’estada mínim, fins a un màxim de 12 mesos.

Un mateix estudiant pot fer al llarg de la seva vida acadèmica diverses estades a través del programa Erasmus+, tant en la seva modalitat d’estudis com en la de pràctiques. Per fer aquestes estades, a banda de complir els períodes mínims d’estada i altres requisits tant del programa com de la universitat d’origen (veure normativa i convocatòria per tenir-ne el detall) cal tenir en compte que la Comissió Europea ha fixat un topall de 12 mesos per cicle acadèmic (l’anomenat comptador de mesos) i que funciona de la manera següent:

Un estudiant disposa d'un màxim de 12 mesos d'estada per cicle d'estudis per fer estades d'Erasmus+ estudis i d'Erasmus+ pràctiques, és a dir, 12 mesos per a grau, 12 per a màster i 12 per a doctorat. L'excepció són els estudis el grau dels quals dóna accés directament al doctorat, com ara Medicina i Veterinària, titulacions en les quals els estudiants disposaran de 24 mesos d'estades Erasmus+ per al grau i 12 per al doctorat. El comptador és per cicles d'estudis, amb independència de canvis de titulació, d'universitat o de país; per exemple si un estudiant ha fet una estada Erasmus+ en el passat en una titulació de grau diferent a la que estigui cursant en l'actualitat (també de grau) i demana participar novament en el programa Erasmus+, se li ha de tenir en compte el còmput de mesos fets en aquella estada al seu comptador de mesos Erasmus+.

Es tenen en compte els mesos consignats al certificat d'estada, és a dir, el temps real d’estada amb independència que el nombre de mesos becats pugui ser inferior; per exemple, per a un estudiant que fa una estada de 10 mesos, però només cobra un ajut de 5 mesos; el seu comptador Erasmus+ serà de 10 mesos.

S'han de tenir en compte també les estades fetes, abans del curs 2014/15, amb el programa LLP/Erasmus (tant d'estudis com de pràctiques).

Els estudiants que hagin fet anteriorment estades de més de 9 mesos ja no podran fer cap més estada d'estudis, perquè el mínim per estada Erasmus+ estudis són 3 mesos.

No es tindran en compte les estades a Suïssa.

# SUPORT LINGÜÍSTIC EN LÍNIA (Online Linguistic Support – OLS)

Els estudiants que facin una estada Erasmus+ hauran de fer obligatòriament les proves de nivell d’idioma del servei de suport lingüístic en línia (OLS) que ha posat en marxa la Comissió Europea. S’hauran de fer dues proves, una abans de començar l’estada i una altra en acabar-la. Totes dues són obligatòries. Només en el cas d’obtenir un resultat de C2 a la primera prova l’estudiant estarà exempt de realitzar la segona prova. En funció dels resultats de la primera prova i segons disponibilitat de llicències, l’estudiant tindrà l’opció de fer un curs de llengua on-line. Tant les proves de nivell com els cursos són totalment gratuïts. Per fer la prova de nivell haureu d’esperar a rebre un correu electrònic, a través del qual rebreu les instruccions per registrar-vos i passar el test.

Les proves es podran fer dels idiomes següents: búlgar, alemany, txec, danès, alemany, estonià, grec, anglès, francès, irlandès, croata, italià, letó lituà, hongarès, maltès, neerlandès, polonès, portuguès, romanès, eslovac, eslovè, finès i suec. Els estudiants que tingueu com a llengua materna la llengua de docència del país de destinació, estareu exempts de realitzar aquestes proves i cursos.

# DESTINACIONS segon semestre curs 2020/21

Només podran participar en aquesta convocatòria aquells estudiants matriculats/des als màsters oficials que apareixen detallats al quadre de destinacions 2020/2021 publicat al web de la UAB, enllaç Mobilitat i intercanvi, dins les opcions “Erasmus màster” i “UAB Exchange Programme màster”. Aquest quadre actualitzat es publicarà a finals del mes de setembre de 2020.

# CALENDARI

Presentació de sol·licituds: **del 16 al 25 d’octubre de 2020** (ambdós inclosos).

Resolució i publicació al web de la UAB, enllaç “Mobilitat i intercanvi”: **16 de novembre de 2020**. Acceptació o renúncia de la plaça assignada: **16 al 22 de novembre de 2020** (ambdós inclosos).

# INFORMACIÓ SELECCIONATS

Tots els estudiants seleccionats hauran de tenir en compte que, dintre dels terminis previstos, hauran de formalitzar entre d’altres, les següents gestions:

* Acceptació / No acceptació de la plaça.
* Documents de sol·licitud (application form) a la universitat de destinació (amb la certificació d’idioma amb el nivell exigit, si escau).
* Conveni de subvenció, learning agreement i d’altra documentació que es requereixi.
* Fer les proves de nivell d’idioma (OLS) abans i després de la realització de l’estada, en el cas del programa Erasmus+.
* Enquesta final de l’estada. EU Survey en el cas de mobilitats Erasmus+.
* Tramitació del visat (si escau).
* Contractació de l’assegurança complementària de mobilitat en el moment de fer la matrícula. En el cas del UAB Exchange Programme, caldrà a més a més fer la contractació d'una assegurança mèdica amb abast fora de la UE.

# 12. DADES DE CARÀCTER PERSONAL

Les dades personals aportades per les persones interessades per participar en aquesta convocatòria seran tractades per la Universitat Autònoma de Barcelona amb la finalitat de gestionar els processos d’adjudicació dels ajuts de mobilitat i d’intercanvi. Aquest tractament de les dades personals no comporta decisions automatitzades ni l’elaboració de perfils amb finalitats predictives de preferències personals, comportaments o actituds.

El responsable del tractament és l’Àrea de Relacions Internacionals de la UAB (internacional@uab.cat).

La base legitimadora del tractament és la prevista a l’article 6.1.a) del RGPD (consentiment de les persones interessades). El consentiment, que es considera atorgat amb la formalització i presentació de la sol·licitud corresponent, és imprescindible per poder gestionar la participació de les persones interessades en la convocatòria.

Els destinataris de les dades seran les universitats de destinació, així com les institucions o organismes de tercers països que participin en l’objecte de la convocatòria. Les dades personals seran conservades durant un termini màxim de cinc anys d’acord amb el que preveu la Llei 10/2001, de 13 de juliol, d’arxius i documents, i les Taules d’Avaluació Documental corresponents.

D’acord amb la RGPD, les persones interessades poden revocar en qualsevol moment el seu consentiment i exercir els drets d’accés, rectificació, supressió, oposició, limitació del tractament i portabilitat, mitjançant sol·licitud dirigida al responsable del tractament. Així mateix, poden presentar reclamacions davant l’Autoritat Catalana de Protecció de Dades, i realitzar consultes en relació amb el tractament de les seves dades personals al Delegat de Protecció de Dades de la UAB (proteccio.dades@uab.cat).